Foto’s: Polisie slaan toe op dwelmlaboratoriumFoto verskaf deur die SAPD Twee persone is Woensdag in hegtenis geneem tydens ŉ groot dwelmklopjag in Harding, KwaZulu-Natal. ŉ Multidissiplinêre span van die Valke, misdaadintelligensie en Port Shepstone se blitspatrollie en honde-eenheid ondersoek tans ŉ plaas waar ŉ groot dwelmvervaardigingslaboratorium gevind is, het Reneilwe Serero, woordvoerder van die ministerie van polisie, gesê. Verskeie lede van die polisie se forensiese eenheid prosesseer ook groot hoeveelhede narkotika wat soos Mandrax lyk en ander toebehore wat gevind is. “Die omvang en waarde van die dwelmmiddels moet nog bepaal word,” het Serero gesê. Dit volg ná maande van samewerking tydens ondersoeke. Bheki Cele, die minister van polisie, het die inhegtenisnemings verwelkom. “Dwelmgebruik is ŉ ernstige probleem en ons sal hierdie fabrieke een-vir-een vind en sluit,” het hy gesê. Verdere besonderhede oor die operasie sal later bekend gemaak word.